瑪利諾修院學校

瑪利諾修院學校（英文：Maryknoll Convent School）係香港一間天主教女仔中小學，香港補助學校議會22間補助學校之一，由瑪利諾女修會喺1925年創辦，校址喺九龍塘。 歷史 1921年，瑪利諾女修會開始喺香港傳教。1925年，修會創辦咗瑪利諾修院學校，開始喺尖沙咀柯士甸道開班教授學生，嗰時只係一間幼稚園。1931年，校舍搬去太子道。同年九龍塘聖德肋撒堂成立，學校打算搬到呢一頭，就喺1933年開始興建窩打老道同界限街交界嘅新校舍。校舍喺1936年5月建成，主樓得到時任嘅香港總督郝德傑主持揭幕儀式，1937年全面啟用，提供幼稚園、小學、中學同埋預科教育。 香港日治時期，瑪利諾修院學校暫時停課。雖然學校喺1943年局部復課，但校舍大部份嘅地方喺1942年至1945年期間曾經改為日軍嘅醫院。嚮1945年，主樓側邊嘅修院動工興建，直至1953年起好。1950年，瑪利諾修院學校嘅舊生會成立。 1960年，瑪利諾修院學校嘅中學部搬去何東道5號依家嘅地方，而窩打老道學校主樓就一路由小學部用緊。到1997年，小學部改做全日制，同時佔用咗主樓側邊嘅修院。 另一方面，校舍新翼The Jockey Club Wing喺1995年啟用，Rogers Annex就喺2005年啟用。 2008年5月17日，瑪利諾修院學校校舍（主樓同修院）成為香港法定古蹟。 瑪利諾修院學校校園裡邊有一棵大約70年歷史、高20米以上嘅南洋杉，被人話係「鬼樹」，係嗰度嘅標誌物。呢棵樹由2009年開始面臨被斬危機，雖然政府之前幫「鬼樹」擬定保育計劃，但喺校方一次渠務工程挖掘渠道嘅時候，整壞咗棵樹嘅主要根，最後喺2010年2月6號將棵樹整走。不過，以朱茵為首嘅舊生代表對校方決定斬樹表示好嬲，亦都向學校方面發出過律師信，但都阻止唔到校方斬樹嘅決定。 辦學宗旨 「我哋提供畀學生全面、優質、人人可及嘅教育；啟發佢哋嘅自學能力，以及心、智、體、群、美嘅均衡發展；培育成長路上必須嘅基本技能；鼓勵學生熱衷主動學習；灌輸廉潔、信任、合作同埋尊重他人嘅重要性；培養學生具備高尚嘅道德標準，亦都成為對社會有貢獻、負責任嘅人。著重學生嘅精神修養、對社會嘅認識同埋智能發展」 攷